Suvestinė redakcija nuo 2024-11-14

Įsakymas paskelbtas: TAR 2022-01-07, i. k. 2022-00247

LIETUVOS RESPUBLIKOS APLINKOS MINISTRAS

ĮSAKYMAS

DĖL NEPRIKLAUSOMO ŽELDYNŲ IR ŽELDINIŲ EKSPERTO KVALIFIKACIJOS ATESTATO IŠDAVIMO, GALIOJIMO SUSTABDYMO, GALIOJIMO SUSTABDYMO PANAIKINIMO, GALIOJIMO PANAIKINIMO TVARKOS APRAŠO PATVIRTINIMO

2022 m. sausio 7 d. Nr. D1-3

Vilnius

Vadovaudamasis Lietuvos Respublikos želdynų įstatymo 4 straipsnio 3 dalies 4 punktu ir 24 straipsnio 1 dalimi,

1. Tvirtinu Nepriklausomo želdynų ir želdinių eksperto kvalifikacijos atestato išdavimo, galiojimo sustabdymo, galiojimo sustabdymo panaikinimo, galiojimo panaikinimo tvarkos aprašą (pridedama).

2. Įgalioju Aplinkos apsaugos agentūrą išduoti Nepriklausomų želdynų ir želdinių ekspertų kvalifikacijos atestatus ir nustatyti kvalifikacijos tobulinimą patvirtinančių dokumentų pateikimo tvarką.

Aplinkos ministras	Simonas Gentvilas

PATVIRTINTA

Lietuvos Respublikos aplinkos

ministro 2022 m. sausio 7 d.

įsakymu Nr. D1-3

NEPRIKLAUSOMO ŽELDYNŲ IR ŽELDINIŲ EKSPERTO KVALIFIKACIJOS ATESTATO IŠDAVIMO, GALIOJIMO SUSTABDYMO, GALIOJIMO SUSTABDYMO PANAIKINIMO, GALIOJIMO PANAIKINIMO TVARKOS APRAŠAS

I SKYRIUS

BENDROSIOS NUOSTATOS

1. Nepriklausomo želdynų ir želdinių eksperto kvalifikacijos atestato išdavimo, galiojimo sustabdymo, galiojimo sustabdymo panaikinimo, galiojimo panaikinimo tvarkos aprašas (toliau – Tvarkos aprašas) nustato dokumentų, kurių reikia nepriklausomo želdynų ir želdinių eksperto kvalifikacijos atestatui (toliau – atestatas) gauti, teikimo, nagrinėjimo, atestato išdavimo, galiojimo sustabdymo, galiojimo sustabdymo panaikinimo ir galiojimo panaikinimo tvarką.

2. Atestatus išduoda, jų galiojimą sustabdo, galiojimo sustabdymą panaikina, galiojimą panaikina, motyvuotą rašytinį atsisakymą išduoti atestatą pateikia Aplinkos apsaugos agentūra (toliau – Agentūra).

3. Apraše vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme.

II SKYRIUS

DOKUMENTŲ PATEIKIMAS IR ATESTATO IŠDAVIMAS

4. Asmuo, pageidaujantis gauti atestatą (toliau – pareiškėjas), Agentūrai pateikia:

4.1. Tvarkos aprašo 1 priede nustatytos formos prašymą (toliau – prašymas);

4.2. asmens tapatybės kortelės ar paso kopiją, jeigu dokumentai teikiami popieriniai arba elektroniniu būdu nepasirašyti elektroniniu parašu;

4.3. dokumentų, patvirtinančių, kad pareiškėjas atitinka Želdynų įstatymo 24 straipsnio 2 dalies 1 punkte nustatytus išsilavinimo reikalavimus, kopijas;

4.4. dokumentų, patvirtinančių, kad pareiškėjas atitinka Želdynų įstatymo 24 straipsnio 2 dalies 2 punkte nustatytus profesinės veiklos patirties reikalavimus, kopijas (patirties trukmė skaičiuojama mėnesio tikslumu, sumuojant dokumentuose įrašytus praktinio ar mokslinio darbo laikotarpius nuo pradžios iki pabaigos);

Papunkčio pakeitimai:

Nr. D1-285, 2023-08-21, paskelbta TAR 2023-08-21, i. k. 2023-16394

4.5. vertėjo parašu patvirtintus Tvarkos aprašo 4.3 ir 4.4 papunkčiuose nurodytų dokumentų vertimą į lietuvių kalbą, jei šie dokumentai išduoti ne lietuvių kalba.

5. Asmuo, pageidaujantis gauti atestatą, dokumentus Agentūrai gali pateikti tiesiogiai, siųsti registruotu paštu arba elektroniniu būdu pasirašytus saugiu elektroniniu parašu, sukurtu saugia parašo formavimo įranga ir patvirtintus galiojančiu kvalifikuotu sertifikatu.

6. Už prašyme nurodytų duomenų teisingumą atsako pareiškėjas. Prašymą teikiantis asmuo su prašymu neturi teikti perteklinių asmens duomenų, kurie nesusiję ir nepatvirtina, kad asmuo atitinka Želdynų įstatymo 24 straipsnio 2 dalies 2 punkte nustatytus reikalavimus. Jei perteklinių asmens duomenų yra pridedamuose dokumentuose, asmuo juos turi pašalinti.

Punkto pakeitimai:

Nr. D1-285, 2023-08-21, paskelbta TAR 2023-08-21, i. k. 2023-16394

7. Agentūros interneto svetainėje, siekiant informuoti visuomenę apie atestuotus ekspertus, viešai skelbiamas atestuotų nepriklausomų želdynų ir želdinių ekspertų sąrašas (toliau – Sąrašas). Sąraše pateikiami Želdynų įstatymo 24 straipsnio 5 dalyje nurodyti asmens duomenys, jie viešinami asmeniui išduoto atestato galiojimo laikotarpiu. Asmenys prašyme gauti atestatą (prašymo forma pateikta 1 priede) gali laisva valia patvirtinti sutikimą, kad jų kontaktiniai duomenys (el. pašto adresas, telefonas) būtų viešai skelbiami Sąraše. Sutikimo pagrindu kontaktinis (-iai) duomuo (-enys) Sąraše viešinamas (-i), kad suinteresuoti asmenys susisiektų su atestuotu ekspertu dėl jo vykdomos nepriklausomo želdynų ir želdinių eksperto veiklos. Asmuo, kuriam išduotas atestatas, turi teisę bet kuriuo metu pateikti Agentūrai prašymą nebeviešinti jo kontaktinio (-ių) duomens (-ų) (jei anksčiau buvo davęs sutikimą, kad šie asmens duomenys būtų viešai skelbiami) arba duoti sutikimą pradėti viešinti jo kontaktinį (-ius) duomenį (-is) Sąraše (teikiamas sutikimas privalo atitikti 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nustatytus reikalavimus). Prašymą ir (ar) sutikimą teikiantys asmenys apie jų asmens duomenų tvarkymą informuojami Agentūros interneto svetainėje skelbiant informacinį pranešimą, kuriame pateikiama Reglamento (ES) 2016/679 13 straipsnyje nurodyta informacija apie asmens duomenų tvarkymą.

Punkto pakeitimai:

Nr. D1-285, 2023-08-21, paskelbta TAR 2023-08-21, i. k. 2023-16394

Nr. D1-388, 2024-11-13, paskelbta TAR 2024-11-13, i. k. 2024-19728

8. Agentūra, vadovaudamasi Prašymų ir skundų nagrinėjimo ir asmenų aptarnavimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“ (toliau – Prašymų ir skundų nagrinėjimo ir asmenų aptarnavimo viešojo administravimo subjektuose taisyklės), nustatyta tvarka per nustatytus terminus išsiunčia pareiškėjui pranešimą, patvirtinantį, kad prašymas gautas.

9. Jei pareiškėjas pateikė ne visus Tvarkos aprašo 4 punkte nurodytus dokumentus, pateikė netinkamai užpildytą, nepasirašytą ir (ar) netinkamai pasirašytą prašymą, Agentūra, vadovaudamasi Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka per nustatytus terminus išsiunčia pareiškėjui pranešimą apie prašymo trūkumus. Pareiškėjas per Želdynų įstatymo 24 straipsnio 5 dalyje nustatytą terminą turi pateikti patikslintą prašymą ir (ar) pateikti trūkstamus dokumentus. Jei pareiškėjas per nustatytą terminą nepateikia patikslinto prašymo ir (ar) trūkstamų dokumentų, Agentūra Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka per nustatytus terminus priima sprendimą nutraukti prašymo nagrinėjimą, informuoja apie tai pareiškėją ir grąžina jam dokumentų originalus (išskyrus dokumentus ir (ar) informaciją, pateiktus elektroninėmis priemonėmis).

10. Jei pareiškėjas atitinka Želdynų įstatymo 24 straipsnio 2 dalyje nustatytus kvalifikacijos reikalavimus, Agentūra per Želdynų įstatymo 24 straipsnio 5 dalyje nustatytą terminą, kuris skaičiuojamas nuo tinkamai užpildyto ir pasirašyto prašymo ir kitų Tvarkos aprašo 4 punkte nurodytų dokumentų gavimo dienos, priima sprendimą išduoti atestatą. Agentūra per Lietuvos Respublikos viešojo administravimo įstatymo nustatytus terminus išsiunčia pareiškėjui Tvarkos aprašo 2 priede nustatytos formos atestatą – popierinį variantą, pasirašytą atestatą išduodančio asmens, ar elektroninį variantą, pasirašytą kvalifikuotu elektroniniu parašu. Jeigu asmuo nėra nurodęs pageidaujamo atestato gavimo būdo, atestatas pateikiamas tokiu būdu, kokiu buvo gautas prašymas atestatui gauti.

11. Atestatą pasirašo Agentūros direktorius arba jo įgaliotas asmuo.

12. Jei pareiškėjas neatitinka Želdynų įstatymo 24 straipsnio 2 dalyje nustatytų kvalifikacijos reikalavimų arba pareiškėjui taikomi Želdynų įstatymo 24 straipsnio 12 dalyje nurodyti reikalavimai, Agentūra per Želdynų įstatymo 24 straipsnio 5 dalyje nustatytą terminą priima sprendimą neišduoti atestato ir Viešojo administravimo įstatymo nustatyta tvarka informuoja apie tai pareiškėją.

III SKYRIUS

ATESTATO GALIOJIMO SUSTABDYMAS, GALIOJIMO SUSTABDYMO PANAIKINIMAS IR GALIOJIMO PANAIKINIMAS

13. Želdynų įstatymo 24 straipsnio 7 dalyje nurodytu atveju Agentūra, turėdama dokumentus, įrodančius, kad nepriklausomas želdynų ir želdinių ekspertas (toliau – ekspertas) pažeidė Želdynų ir želdinių būklės ekspertizės atlikimo tvarkos aprašo, patvirtinto Lietuvos Respublikos aplinkos ministro 2007 m. gruodžio 14 d. įsakymu Nr. D1-673 „Dėl Želdynų ir želdinių būklės ekspertizės atlikimo tvarkos aprašo patvirtinimo“ reikalavimus arba nustačiusi, kad ekspertas pažeidė kvalifikacijos tobulinimo reikalavimus, nustatytus Želdyno įstatymo 24 straipsnio 6 dalyje, per 5 darbo dienas informuoja ekspertą apie galimą atestato galiojimo sustabdymą ir nurodo terminą pažeidimams pašalinti ir pateikti tai patvirtinančius dokumentus Agentūrai, neviršijant Želdynų įstatymo 24 straipsnio 7 dalyje nustatyto maksimalaus termino.

14. Ar ekspertas pažeidė Želdynų ir želdinių būklės ekspertizės atlikimo tvarkos aprašo reikalavimus, Agentūra nustato vadovaudamasi informacija, gauta iš Aplinkos apsaugos departamento prie Aplinkos ministerijos, Valstybinės saugomų teritorijų tarnybos prie Aplinkos ministerijos, Kultūros paveldo departamento prie Kultūros ministerijos. Šios įstaigos, nustačiusios, kad dėl eksperto atliktos želdynų ir želdinių būklės ekspertizės kilo grėsmė želdinių gerovei, sveikiems, gyvybingiems, estetiniu ir (ar) ekologiniu požiūriu vertingiems, perspektyviems želdiniams, istoriniams želdynams – kultūros paveldo objektams – ir kultūros paveldo objektų teritorijoje ar kultūros paveldo vietovėje esančių želdynų ir želdinių vertingosioms savybėms ir (ar) gali būti padaryta žala aplinkai, kultūros paveldui, tretiesiems asmenims, per 5 darbo dienas nuo tyrimo pabaigos pateikia Agentūrai informaciją su pasiūlymais, kokius veiksmus turėtų atlikti ekspertas, kad būtų pašalinti pažeidimai, ir kaip jis turėtų kelti kvalifikaciją, kad ateityje tokių pažeidimų išvengtų.

Punkto pakeitimai:

Nr. D1-388, 2024-11-13, paskelbta TAR 2024-11-13, i. k. 2024-19728

15. Kvalifikacijos tobulinimo reikalavimų pažeidimus Agentūra nustato vertindama ekspertų kvalifikacijos tobulinimą patvirtinančius dokumentus, pateiktus Agentūros nustatyta kvalifikacijos tobulinimą patvirtinančių dokumentų pateikimo tvarka.

16. Želdynų įstatymo 24 straipsnio 8 dalyje nurodytais atvejais, kai ekspertas nepateikia Tvarkos aprašo 13 punkte nurodytų pažeidimų pašalinimą patvirtinančių dokumentų per nustatytą terminą, Agentūra priima sprendimą sustabdyti atestato galiojimą ir apie priimtą sprendimą informuoja ekspertą per Želdynų įstatymo 24 straipsnio 12 dalyje nustatytą terminą. Eksperto atestato galiojimas nestabdomas, jeigu padarytas pažeidimas aplinkos apsaugos valstybinę kontrolę vykdančios institucijos pripažįstamas mažareikšmiu vadovaujantis Želdynų įstatymo 24 straipsnio 9 dalimi.

17. Atestato galiojimo sustabdymą panaikina Agentūra per Želdynų įstatymo 24 straipsnio 10 dalyje nustatytą terminą, gavusi dokumentus, patvirtinančius, kad ekspertas per nustatytą terminą pašalino pažeidimus, dėl kurių buvo sustabdytas atestato galiojimas ir apie priimtą sprendimą informuoja ekspertą per Želdynų įstatymo 24 straipsnio 12 dalyje nustatytą terminą.

18. Atestato galiojimas panaikinamas Želdynų įstatymo 24 straipsnio 11 dalyje nurodytais atvejais. Agentūra sprendimą panaikinti atestato galiojimą pagal Želdynų įstatymo 24 straipsnio 11 dalies 2, 3, 4, 6 punktus priima per 5 darbo dienas nuo informacijos gavimo dienos, o Želdynų įstatymo 24 straipsnio 11 dalies 5 punkte nurodytu atveju – per 5 darbo dienas nuo pažeidimo pašalinimą patvirtinančių dokumentų pateikimo termino pabaigos. Apie priimtą sprendimą per Želdynų įstatymo 24 straipsnio 12 dalyje nurodytą terminą informuoja ekspertą, išskyrus atvejus, kai atestatas panaikinamas vadovaujantis šio įstatymo 24 straipsnio 11 dalies 6 punktu.

IV SKYRIUS

BAIGIAMOSIOS NUOSTATOS

19. Agentūra pranešimus ir sprendimus dėl atestato išdavimo ar atsisakymo jį išduoti, įspėjimus dėl atestato galiojimo sustabdymo, pranešimus dėl atestato galiojimo sustabdymo panaikinimo, galiojimo panaikinimo siunčia registruotu paštu ar elektroniniu paštu, nurodytu prašyme. Jeigu pareiškėjas prašyme nėra nurodęs pageidaujamo informacijos gavimo būdo, ji pateikiami tokiu būdu, kokiu buvo gautas prašymas.

20. Agentūra tvarko atestatų apskaitą, t. y. registruoja atestatus, kaupia ir saugo duomenis apie vardus, pavardes, elektroninio pašto adresus ir telefono numerius, atestatų išdavimo datas, atestatų numerius asmenų, kuriems išduoti atestatai, sustabdyti atestatų galiojimai, panaikinti atestatų galiojimo sustabdymai, panaikinti atestatų galiojimai.

21. Įgyvendinant Tvarkos aprašą, asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą. Visi asmenų pateikti dokumentai atestatui gauti saugomi Lietuvos Respublikos dokumentų ir archyvų įstatymo nustatyta tvarka, Bendrųjų dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, nustatytais terminais. Agentūra, kaip duomenų valdytoja, imasi priemonių pareiškėjų ir ekspertų, kaip duomenų subjektų, teisėms, įtvirtintoms Reglamente (ES) 2016/679, įgyvendinti.

Punkto pakeitimai:

Nr. D1-285, 2023-08-21, paskelbta TAR 2023-08-21, i. k. 2023-16394

Nr. D1-388, 2024-11-13, paskelbta TAR 2024-11-13, i. k. 2024-19728

22. Praradęs atestatą, ekspertas turi teisę kreiptis į Agentūrą dėl atestato dublikato (kopijos) išdavimo, pateikdamas laisvos formos prašymą. Agentūra per 20 darbo dienų išnagrinėja eksperto prašymą ir išsiunčia jam atestato kopiją.

23. Pasikeitus atestate nurodytiems eksperto asmens duomenims (vardui ir (ar) pavardei), ekspertas turi pateikti prašymą Agentūrai dėl naujo atestato išdavimo, pateikdamas laisvos formos prašymą, asmens tapatybę patvirtinančio dokumento kopiją ir (ar) kitus vardo, pavardės keitimą įrodančius dokumentus ir (ar) duomenis, kurių nėra valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų. Agentūra per 20 darbo dienų išnagrinėja eksperto prašymą, išsiunčia jam naują atestatą ir atnaujina Sąraše viešinamus asmens duomenis. Apie pasikeitusį kontaktinį (-ius) duomenį (-is), kuris (-ie) viešai skelbiamas (-i) Sąraše, ekspertas turi informuoti Agentūrą laisvos formos pranešimu ir, jei sutinka toliau viešinti savo kontaktinį (-ius) duomenį (-is) minėtame sąraše, pranešime nurodo naują kontaktinį (-ius) duomenį (-is). Agentūra per 5 darbo dienas nuo prašymo gavimo dienos atnaujina Sąraše viešinamus asmens duomenis.

Punkto pakeitimai:

Nr. D1-388, 2024-11-13, paskelbta TAR 2024-11-13, i. k. 2024-19728

–––––––––––––––––––––––

Nepriklausomo želdynų ir želdinių

eksperto kvalifikacijos atestato išdavimo,

galiojimo sustabdymo, galiojimo

sustabdymo panaikinimo, galiojimo

panaikinimo tvarkos aprašo

1 priedas

(Prašymo gauti nepriklausomo želdynų ir želdinių eksperto atestatą pavyzdys)

_______________________________________________________________________________

(fizinio asmens vardas (-ai), pavardė (-ės))

_______________________________________________________________________________

(gyv. vietos adresas, telefono numeris, el. paštas)

Aplinkos apsaugos agentūrai

PRAŠYMAS

DĖL NEPRIKLAUSOMO ŽELDYNŲ IR ŽELDINIŲ EKSPERTO KVALIFIKACIJOS ATESTATO IŠDAVIMO

_______________

(data)

Prašau išduoti nepriklausomo želdynų ir želdinių eksperto kvalifikacijos atestatą.

Patvirtinu, kad prašyme pateikta ir pridedama informacija yra teisinga.

PRIDEDAMA:

1. Asmens tapatybę patvirtinančio dokumento (paso ar asmens tapatybės kortelės) kopija.

2. Dokumentų, patvirtinančių kvalifikacijos reikalavimus, kopijos.

3. Dokumentų, patvirtinančių praktinio darbo patirtį želdynų ir želdinių projektavimo ir (ar) priežiūros ir tvarkymo srityje, kopijos (pažymėti pridedamus dokumentus):

 darbo, paslaugų teikimo ar kitos sutarties kopija (pateikiant pareigybės aprašymą arba atliktų darbų ar suteiktų paslaugų aktus ir (ar) specifikacijas);

 individualios veiklos ar verslo liudijimo kopija (pateikiant vykdytų praktinių darbų želdynų ir želdinių projektavimo ir (ar) priežiūros ir tvarkymo srityje sąrašą);

 kitas dokumentas (pažymos, aktai, paaiškinimai), kurioje nurodoma: dokumento sudarytojas, vykdytų projektų ar paslaugų pavadinimas, vykdymo laikotarpis (metai/mėnuo/diena), vykdytos funkcijos, užsakovai;

 kiti praktinio darbo (želdinių būklės vertinimo, želdinių inventorizacijos, atliktų želdinių ir želdynų tvarkymo darbų techninės priežiūros paslaugų) patirtį įrodantys dokumentai.

4. Dokumentų, patvirtinančių mokslinio darbo patirtį želdynų ar želdinių projektavimo ir (ar) priežiūros ir tvarkymo srityje, kopijos (pažymėti pridedamus dokumentus):

 darbo stažą mokslo ir studijų institucijoje ar jos padalinyje patvirtinančių dokumentų kopijos ir (ar) ne mažiau kaip 2 mokslinės publikacijos, skirtos želdynų arba želdinių problematikai, paskelbtos recenzuojamuose mokslo leidiniuose;

 kiti mokslinio darbo, susijusio su želdynų ir (ar) želdinių problematika, patirtį įrodantys dokumentai (sukurtų metodikų, atliktų tyrimų aprašymai, išleistos knygos, recenzijos).

Visą su atestato išdavimu, galiojimo sustabdymu, galiojimo sustabdymo panaikinimu, galiojimo panaikinimu susijusią informaciją norėčiau gauti:

Registruotu paštu

El. paštu

Pageidauju, kad mano identifikaciniai duomenys (vardas, pavardė) bei duomenys apie atestatą (nepriklausomo želdynų ir želdinių eksperto kvalifikacijos atestato numeris ir išdavimo data) būtų įtraukti į viešai skelbiamą nepriklausomų želdynų ir želdinių ekspertų sąrašą (žinau, kad turiu teisę pateikti prašymą pradėti viešinti arba nutraukti mano asmens duomenų viešinimą):

Taip

Ne

Pageidauju, kad mano kontaktiniai duomenys (vardas pavardė, el. paštas, tel. nr.) būtų įtraukti į viešai skelbiamą nepriklausomų želdynų ir želdinių ekspertų sąrašą (žinau, kad turiu teisę pateikti prašymą pradėti viešinti arba nebeviešinti mano asmens duomenų):

Taip

Ne

–––––––––––––––––

(parašas)

______________________

Priedo pakeitimai:

Nr. D1-285, 2023-08-21, paskelbta TAR 2023-08-21, i. k. 2023-16394

Nr. D1-388, 2024-11-13, paskelbta TAR 2024-11-13, i. k. 2024-19728

Nepriklausomo želdynų ir želdinių

eksperto kvalifikacijos atestato išdavimo,

galiojimo sustabdymo, galiojimo

sustabdymo panaikinimo, galiojimo

panaikinimo tvarkos aprašo

2 priedas

(Nepriklausomo želdynų ir želdinių eksperto atestato pavyzdys)

APLINKOS APSAUGOS AGENTŪRA

_______________________________________________________________

(vardas ir pavardė asmens, kuriam išduotas nepriklausomo želdynų ir želdinių eksperto kvalifikacijos pažymėjimas)

NEPRIKLAUSOMO ŽELDYNŲ IR ŽELDINIŲ EKSPERTO

KVALIFIKACIJOS ATESTATAS

_________________________________

(išdavimo data ir registracijos Nr.)

Šis atestatas patvirtina, kad asmuo, kuriam jis išduotas, atitinka Lietuvos Respublikos želdynų įstatyme nustatytus kvalifikacijos reikalavimus, keliamus nepriklausomam želdynų ir želdinių ekspertui, ir turi teisę atlikti želdynų ir želdinių būklės ekspertizę.

Nepriklausomo želdynų ir želdinių eksperto kvalifikacijos atestatas galioja neterminuotai.

(pareigos, parašas, atestatą išduodančio asmens vardas, pavardė)

–––––––––––––––––––––––

Pakeitimai:

1.

Lietuvos Respublikos aplinkos ministerija, Įsakymas

Nr. D1-285, 2023-08-21, paskelbta TAR 2023-08-21, i. k. 2023-16394

Dėl Lietuvos Respublikos aplinkos ministro 2022 m. sausio 7 d. įsakymo Nr. D1-3 „Dėl Nepriklausomo želdynų ir želdinių eksperto kvalifikacijos atestato išdavimo, galiojimo sustabdymo, galiojimo sustabdymo panaikinimo, galiojimo panaikinimo tvarkos aprašo patvirtinimo“ pakeitimo

2.

Lietuvos Respublikos aplinkos ministerija, Įsakymas

Nr. D1-388, 2024-11-13, paskelbta TAR 2024-11-13, i. k. 2024-19728

Dėl Lietuvos Respublikos aplinkos ministro 2022 m. sausio 7 d. įsakymo Nr. D1-3 „Dėl Nepriklausomo želdynų ir želdinių eksperto kvalifikacijos atestato išdavimo, galiojimo sustabdymo, galiojimo sustabdymo panaikinimo, galiojimo panaikinimo tvarkos aprašo patvirtinimo“ pakeitimo